钦定古今图书集成/明伦汇编/官常典/第763卷 > 吴履泰〈甥王蔚文〉
## 钦定古今图书集成/明伦汇编/官常典/第763卷 > 吴履泰〈甥王蔚文〉

按《定安县志》：“履泰，字亨若，新寨三龙塘人。少以才名，
慷慨有大节，食饩郡庠，工诗文及草隶诸书。所居濬
池塘二百馀亩，中置小舫，构楼于池之北，聚古今史
册，朝夕诵览。客至辄载笔携壶，采菱荷，捕鱼烹之。酒
酣索笔题咏，语以世利不答。教训族属，多所成就。居
父丧，号泣不绝口。闻琼州已失，各官迎降，履泰独忿”
然曰：“我明三百年养士，遂至此乎？”亟召五服亲成服
毕，尽散家财，募兵三千馀人。五月初十日，躬率哭于
文庙，分水陆二道。十二日，屯于买万之长阪，十三日
黎明，被击众溃，履泰抱石投河而死。从死者，其甥王
蔚文焉。